Ditumelo tša Bokriste—Bapiša tša Gago le Beibele
NA O ipitša Mokriste? Ge e ba go le bjalo, o gare ga batho ba fetago dibilione tše pedi lefaseng—mo e nyakilego go ba o tee go ba bararo—bao ba ipitšago balatedi ba Kriste. Lehono, go na le madumedi a dikete ao a bitšwago a Bokriste, fela a arogantšwe ke dithuto le dipono tšeo di thulanago. Ka gona go ka direga gore ditumelo tša gago di fapana kudu le tša ba bangwe bao ba ipitšago gore ke Bakriste. Na go na le taba gore o dumela’ng? Ee, go na le taba—ge e ba o nyaka go phela ka tsela ya Bokriste yeo e rutwago ka Beibeleng.
Balatedi ba pele ba Jesu Kriste ba ile ba tsebja e le “Bakriste.” (Ditiro 11:26) Go be go sa hlokagale gore ba hlaolwe ka maina a mangwe ka ge go be go na le tumelo e tee feela ya Bokriste. Bakriste ka botee ba ile ba latela dithuto le ditaelo tša Mothomi wa Bokriste e lego Jesu Kriste. Go thwe’ng ka kereke yeo o e tsenago? Na o dumela gore e ruta seo Kriste a bego a se ruta le seo balatedi ba pele ba Kriste ba bego ba se dumela? O ka kgonthišetša seo bjang? Go na le tsela e tee feela yeo e ka go thušago gore o tsebe—o ka diriša Beibele go hlahloba seo.
Ela hloko se: Jesu Kriste o be a hlompha Mangwalo kudu e le Lentšu la Modimo. O be a sa dumelelane le bao ba bego ba nyenyefatša dithuto tša Beibele ka go etiša pele ditlwaelo tša batho. (Mareka 7:9-13) Ka gona, ga go pelaelo gore re ka phetha ka gore balatedi ba therešo ba Jesu ba tla thea ditumelo tša bona Beibeleng. Ka gona, Mokriste yo mongwe le yo mongwe o dira gabotse go ipotšiša gore, ‘Na dithuto tša kereke ya ka di dumelelana le Beibele?’ E le go araba potšišo yeo, ke ka baka la’ng o sa bapiše seo kereke ya gago e se rutago le seo ge e le gabotse Beibele e se bolelago?
Jesu o itše go rapela ga rena Modimo go swanetše go thewa therešong, therešo yeo e hwetšwa ka Beibeleng. (Johane 4:24; 17:17) Le gona moapostola Paulo o itše go phologa ga rena go ithekgile ka gore re fihle “tsebong e nepagetšego ya therešo.” (1 Timotheo 2:4) Ka gona, go bohlokwa gore ditumelo tša rena di thewe therešong e nepagetšego ya Beibele. Go phologa ga rena go tloga go ithekgile ka yona!
KAMOO RE KA BAPIŠAGO DITUMELO TŠA RENA LE BEIBELE
Re go laletša gore o bale dipotšišo tše di latelago tše tshela gomme o bone kamoo Beibele e arabago dipotšišo tšeo. Lebelela ditemana tša Beibele tšeo di bontšhitšwego gomme o naganišiše ka dikarabo. Ke moka ipotšiše gore, ‘Dithuto tša kereke ya ka di bjang ge di bapišwa le seo Beibele e se bolelago?’
Dipotšišo tše tše dikopana di ka go thuša gore o bapiše ditumelo tša gago le Beibele. Na o ikemišeditše go bapiša dithuto tše dingwe tša kereke ya gago le seo Beibele e se bolelago? Dihlatse tša Jehofa di ka thabela go go thuša gore o hlahlobe therešo e kwagalago ya Beibele. Ke ka baka la’ng o sa kgopele yo mongwe wa Dihlatse gore a ithute Beibele le wena mahala? Goba o ka tsena Wepesaeteng ya rena ya jw.org/nso.
1 POTŠIŠO: Modimo ke mang?
KARABO: Jehofa e lego Tatago Jesu, ke Modimo wa bosafelego le Mmopi wa dilo ka moka yo e lego Ramatlaohle.
SEO BEIBELE E SE BOLELAGO:
“Re leboga Modimo Tatago Morena wa rena Jesu Kriste ka mehla ge re le rapelela.”—Bakolose 1:3.
“Wena Jehofa Modimo wa rena o swanelwa ke go amogela letago, kgodišo le matla, gobane o bopile dilo ka moka.”—Kutollo 4:11.
Bona gape le Baroma 10:13; 1 Timotheo 1:17.
2 POTŠIŠO: Jesu Kriste ke mang?
KARABO: Jesu ke Morwa wa leitšibulo wa Modimo. Ka ge Jesu a bopilwe, o na le mathomo. Jesu o theetša Modimo e bile o latela thato ya Gagwe.
“Tate o mpheta ka bogolo.”—Johane 14:28.
“[Jesu] ke seswantšho sa Modimo yo a sa bonagalego, leitšibulo la tlholo yohle.”—Bakolose 1:15.
Bona gape le Mateo 26:39; 1 Bakorinthe 15:28.
3 POTŠIŠO: Moya o mokgethwa ke eng?
KARABO: Moya o mokgethwa ke matla ao Modimo a a dirišago go phetha thato ya gagwe. Ga se motho. Batho ba ka tlala moya o mokgethwa gomme wa ba matlafatša.
“Ge Elisabetha a ekwa tumedišo ya Maria, lesea le le lego ka popelong ya gagwe la tshela, gomme Elisabetha a tlala moya o mokgethwa.”—Luka 1:41.
“Le tla amogela matla ge moya o mokgethwa o fihla godimo ga lena.”—Ditiro 1:8.
Bona gape le Genesi 1:2; Ditiro 2:1-4; 10:38.
4 POTŠIŠO: Mmušo wa Modimo ke eng?
KARABO: Mmušo wa Modimo ke pušo ya legodimong. Jesu ke Kgoši ya Mmušo wa Modimo. Go se go ye kae Mmušo wo o tla dira gore thato ya Modimo e dirwe lefaseng ka moka.
“Morongwa wa bošupa a letša phalafala ya gagwe. Mantšu a hlabošago a kwala legodimong, a re: ‘Mmušo wa lefase o fetogile mmušo wa Morena wa rena le wa Kriste wa gagwe, o tla buša e le kgoši go iša mehleng ya neng le neng.’”—Kutollo 11:15.
Bona gape le Daniele 2:44; Mateo 6:9, 10.
5 POTŠIŠO: Na batho ka moka ba lokilego ba ya legodimong?
KARABO: Aowa. Modimo o kgethile palo e nyenyane ya batho bao ba botegago gore e ye legodimong, gomme ba bitšwa gore ke “mohlatswana.” Ba tla buša le Jesu e le dikgoši.
“Se boife, wena mohlatswana, gobane Tatago lena o kgahlilwe ke go le nea Mmušo.”—Luka 12:32.
“E tla ba baperisita ba Modimo le ba Kriste gomme ba tla buša le yena e le dikgoši.”—Kutollo 20:6.
Bona gape le Kutollo 14:1, 3.
6 POTŠIŠO: Morero wa Modimo ka lefase le batho ke ofe?
KARABO: Mmušong wa Modimo, lefase e tla ba paradeise gomme batho ba botegago ba tla thabela bophelo bjo bo phethagetšego, khutšo ya ka mo go sa felego le bophelo bjo bo sa felego.
“Ba boleta bona e tla ba beng ba lefase, ba tla thaba kudu ka baka la go ata ga khutšo.”—Psalme 37:10, 11.
“O tla phumola megokgo ka moka mahlong a bona gomme lehu le ka se hlwe le sa ba gona, le ge e le manyami goba sello goba bohloko di ka se hlwe di sa ba gona. Dilo tša pele di fetile.”—Kutollo 21:3, 4.
Bona gape le Psalme 37:29; 2 Petro 3:13.
Hwetša ka boripana ditumelo tša rena tše 15 tša motheo.
mailto:?body=Na o Ikemišeditše go Bapiša Ditumelo tša Gago le Beibele%0a%0ahttps%3A%2F%2Fwww.jw.org%2Ffinder%3Fdocid%3D2016252%26wtlocale%3DSE%26srcid=share⊂ject=Na o Ikemišeditše go Bapiša Ditumelo tša Gago le Beibele
Ke ka Baka la Eng go na le Dikereke tše Dintši tša Bokriste?